CELEX: 62018TN0721
Language: bg
Date: 2018-12-07 00:00:00
Title: Дело T-721/18: Жалба, подадена на 7 декември 2018 г. — Apostolopoulou и Apostolopoulou- Chrysanthaki/Комисия

11.2.2019   
            
            
               BG
            
            
               Официален вестник на Европейския съюз
            
            
               C 54/27
            
         
      Жалба, подадена на 7 декември 2018 г. — Apostolopoulou и Apostolopoulou- Chrysanthaki/Комисия
      (Дело T-721/18)
      (2019/C 54/41)
      Език на производството: гръцки
      
         Страни
      
      
         Жалбоподатели: Zoi Apostolopoulou (Атина, Гърция), Anastasia Apostolopoulou- Chrysanthaki (Атина, Гърция) (представител: адв. D. Gkouskos)
      
         Ответник: Европейска комисия
      
         Искания на жалбоподателите
      
      Жалбоподателите искат от Общия съд:
      
                  —
               
               
                  да уважи тяхната жалба и да осъди ответниците да заплатят солидарно на всеки от жалбоподателите сума в общ размер от 500 000 евро, разбивката на която е приложена към тяхната жалба;
               
            
                  —
               
               
                  да разпореди на ответниците занапред да се въздържат от всякакво нарушение на правата на личността на жалбоподателите;
               
            
                  —
               
               
                  да разпоредят на първия ответник да възстанови честта и доброто име на жалбоподателите, като направи декларация пред Efeteio Athinon (Атински апелативен съд, Гърция), пред който понастоящем има висящо производство по въззивна жалба, подадена от жалбоподателите на 11 септември 2017 година, заведена в общия регистър под номер 572461/2017 и в специалния регистър под номер 1898/2017, в която първият ответник е направил спорните неточни и обидни декларации срещу жалбоподателите;
               
            
                  —
               
               
                  да осъди ответниците да заплатят съдебните разноски.
               
            
         Основания и основни доводи
      
      Настоящата жалба е подадена срещу Европейската комисия и Европейския съюз. С оглед на това, че последният винаги е представляван пред Съда от институцията, която е отговорна за съответния акт или за съответните действия, единственият ответник по настоящото дело е Комисията.
      В подкрепа на жалбата жалбоподателят изтъква четири основания.
      
                  1.
               
               
                  Първото основание е изведено от засягане на човешкото достойнство и правата на личността на жалбоподателите с мотива, че Комисията е направила клеветнически изявления пред Monomeles Protodikeio Athinon (Окръжен съд Атина, Гърция, състав от един съдия), и от нарушение на принципа на добра администрация, с цел да се постигне принудително изпълнение срещу жалбоподателите.
               
            
                  2.
               
               
                  Второто основание е изведено от нарушение на принципа на законност, на добросъвестност и на оправданите правни очаквания, доколкото Комисията поддържа, че е ангажирана отговорността на жалбоподателите като съдружници и че дружеството няма правосубектност, въпреки че то е било страна по редица договори, като е знаела, че съгласно гръцкото право и устава на дружеството жалбоподателите не носят лична отговорност за поетите от дружеството задължения.
               
            
                  3.
               
               
                  Третото основание е изведено от нарушение на правото на ефективна правна защита и на правото на безпристрастен съд, доколкото жалбоподателите не са били страни в производствата, в рамките на които са издадени изпълнителните основания.
               
            
                  4.
               
               
                  Четвъртото основание е изведено от неправомерното ускоряване и недобросъвестно изпълнение на изпълнителното производство срещу жалбоподателите.